ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3175/95 υποβολή: Cristiana Muscardini (NI) προς την Επιτροπή (29 Νοεμβρίου 1995)

Θέμα: Kυκλοφορία προϊόντων χρυσοχοΐας, κοσμηματοποιϊας και αργυροχοΐας

Η ανάγκη μιας ρύθμισης η οποία να παρεμβαίνει στον τομέα της μεταποίησης των πολυτίμων μετάλλων στον τομέα της χρυσοχοΐας, της κοσμηματοποιΐας και της αργυροχοΐας και η οποία να επιτρέπει την κατάργηση των υφισταμένων στην Ευρωπαϊκή αγορά τεχνικών εμποδίων, καθώς και η απαίτηση για εξασφάλιση μεγαλύτερης διαφάνειας σε επίπεδο αποτελεσματικότερης προστασίας των καταναλωτών, ερμηνεύθηκε με ορθό τρόπο από την πρόταση οδηγίας CΟΜ(939/322 τελ. ((ΕΕ C 318 της 25.11.1993, σελ. 5. )).

Η άκαμπτη αντίθεση ορισμένων χωρών η συνολική παραγωγή των οποίων δεν φθάνει ούτε το 1/10 της ιταλικής παραγωγής (πρώτης στον τομέα της επεξεργασίας πολυτίμων μετάλλων, με 29.000 επιχειρήσεις που απασχολούν 119.000 εργαζομένους και 80.000 έμμεσα απασχολούμενους) δεν κατέστησε δυνατή μέχρι σήμερα την έγκριση της ανωτέρω οδηγίας.

Ζητείται από την Επιτροπή, μετά την κατάθεση της πρότασης οδηγίας η οποία τροποποιήθηκε ήδη από το Ευρωπαϊκό Κοινοβούλιο σε πρώτη ανάγνωση, και τις συστάσεις που εγκρίθηκαν από την εκτελεστική επιτροπή της C.Ι.Β.J.Ο (Διεθνής Συνομοσπονδία Κοσμηματοποιΐας, Χρυσοχοΐας, Αδαμάντων, Μαργαριταριών και Πολυτίμων Λίθων) πέρυσι τον Μάιο στην Αθήνα και που αποτελούν σημαντική συμβολή για την εξασφάλιση της υποστήριξης του τομέα, να θέσει σε εφαρμογή επειγόντως την υφιστάμενη οδηγία προκειμένου να ρυθμισθούν έτσι τα θέματα του κοινοτικού τομέα της χρυσοχοΐας.

Απάντηση του κ. Bangemann εξ ονόματος της Επιτροπής (19 Ιανουαρίου 1996)

Έχοντας συνείδηση της ανάγκης να εξασφαλισθεί η ελεύθερη κυκλοφορία των τεχνουργημάτων από πολύτιμα μέταλλα, η Επιτροπή πρότεινε στο Συμβούλιο και στο Ευρωπαϊκό Κοινοβούλιο την οδηγία στην οποία αναφέρεται το Αξιότιμο Μέλος του Κοινοβουλίου.

Η Επιτροπή όμως, δεν μπορεί να θέσει σε εφαρμογή την οδηγία, εάν αυτή δεν εκδοθεί σύμφωνα με τη διαδικασία που προβλέπεται στο άρθρο 189 β της Συνθήκης ΕΚ. Είναι αλήθεια ότι η πρόταση έχει ήδη εξεταστεί από το Ευρωπαϊκό Κοινοβούλιο σε πρώτη ανάγνωση. Αντίθετα, το Συμβούλιο δεν κατόρθωσε ακόμη να υιοθετήσει κοινή θέση λόγω της διάστασης απόψεων μεταξύ των κρατών μελών σε ορισμένες πτυχές, οι οποίες αφορούν ιδίως τη διαδικασία πιστοποίησης (δήλωση του κατασκευαστή) και το σύμβολο των οργανισμών πιστοποίησης (γραφεία δοκιμών).

Υπό τις συνθήκες αυτές, η Επιτροπή δεν μπορεί παρά να συνεχίσει τις προσπάθειές της για την επίλυση των διαφορών και για την επακόλουθη έκδοση της οδηγίας.
ΓΡΑΠΤΗ ΕΡΩΤΗΣΗ P-3334/95 υποβολή: Κατερίνα Δασκαλάκη (UPE) προς την Επιτροπή (6 Δεκεμβρίου 1995)

Θέμα: Eπιδοτήσεις ανανέωσης του αλιευτικού στόλου και καταστροφή των παραδοσιακών σκαριών

Μια από τις προϋποθέσεις που απαιτούνται για να καταβληθεί στους δικαιούχους η επιδότηση της Επιτροπής στο πλαίσιο της πολιτικής ανανέωσης του αλιευτικού στόλου είναι η καταστροφή των παλιών αλιευτικών.

Αποτέλεσμα αυτού είναι η καταστροφή των παραδοσιακών σκαριών στην Ελλάδα και η εξαφάνιση της τέχνης της ξυλοναυπηγικής που ανθούσε στη Μεσόγειο από τον 18ο αιώνα.

Σκέφτεται η Επιτροπή να διαφοροποιήσει το καθεστώς των εν λόγω επιδοτήσεων έτσι ώστε να μην θίγεται η ναυτική αυτή πολιτιστική κληρονομιά;

Συμπληρωματική απάντηση της κ. Bonino εξ ονόματος της Επιτροπής (4.3.1996)

Ολοκληρώνοντας την απάντηση της Επιτροπής της 5ης Ιανουαρίου 1996 ((ΕΕ C 91, 27.3.1996, σελ. 60. )), γνωστοποιείται στο Αξιότιμο Μέλος του Κοινοβουλίου ότι η Επιτροπή έδωσε τη συγκατάθεσή της για μέγιστο αριθμό 15 σκαφών, με συγκεκριμένα χαρακτηριστικά και παραδοσιακής κατασκευής, τα οποία μπορούν να ευνοηθούν από το μέτρο οριστικής απόσυρσης δίχως ωστόσο να καταστραφούν στη συνέχεια, στο πλαίσιο της εκτέλεσης του επιχειρησιακού προγράμματος της αλιείας. Τα σκάφη αυτά, τα οποία θα αποτελέσουν δείγματα στο μέλλον των παραδοσιακών αλιευτικών δραστηριοτήτων, θα εκτεθούν σε δημόσιους χώρους.
ΓΡΑΠΤΗ ΕΡΩΤΗΣΗ E-3061/95 υποβολή: Nuala Ahern (V) προς την Επιτροπή (15 Νοεμβρίου 1995)

Θέμα: Πρώτες ύλες ή σχάσιμα υλικά στην ιδιοκτησία της Επιτροπής κατά την προσχώρηση της Ιρλανδίας

Ποιές ποσότητες μεταλλευμάτων, πρώτων υλών ή ειδικών σχασίμων υλικών προήλθαν στην ιδιοκτησία της Επιτροπής σύμφωνα με το άρθρο 86 της Συνθήκης ΕΚΑΕ ή δηλώθηκαν ως υποκείμενα στις διασφαλίσεις που προβλέπουν τα άρθρα 77 και εντεύθεν της Συνθήκης ΕΚΑΕ κατά την προσχώρηση της Ιρλανδίας στη Συνθήκη της Ρώμης το 1972;

Συμπληρωματική απάντηση του κ. Παπουτσή εξ ονόματος της Επιτροπής (1 Μαρτίου 1996)

Συμπληρωματικά προς την απάντηση της Επιτροπής της 12ης Ιανουαρίου 1996 ((ΕΕ C 109 της 15.04.1996, σελ. 20. )) σχετικά με τις πληροφορίες που κοινοποίησε το ιρλανδικό ινστιτούτο προστασίας από τις ακτινοβολίες (RPΙΙ), στο πλαίσιο της ιρλανδικής νομοθεσίας περί ελευθερίας της πληροφόρησης, η σημερινή κατάσταση των μεταλλευμάτων, των πρώτων υλών και των ειδικών σχασίμων υλικών στην Ιρλανδία έχει ως εξής:

- πηγή νετρονίων πλουτωνίου-βερυλίου στο University College, Δουβλίνο: 16 gr πλουτωνίου-239

- αντιδραστήρας υποκρίσιμης διάταξης με φυσικό ουράνιο καθώς και πηγή νετρονίων πλουτωνίου-βερυλίου στο University College Cork: 2,5 τόννοι φυσικού ουρανίου και 0,286 gr πλουτωνίου 238

- εμπλουτισμένο ουράνιο στο University College Cork: 1,81 gr εμπλουτισμένου ουρανίου (93%).

Το ινστιτούτο (RPII) δηλώνει επίσης ότι οι προναφερόμενες ποσότητες παρέμειναν αμετάβλητες μετά την προσχώρηση της Ιρλανδίας, το 1972, εκτός από τις αλλαγές μέσω της φυσικής ραδιενεργούς διάσπασης. Οι δηλώσεις τις οποίες υπέβαλε η ιρλανδική κυβέρνηση στην Επιτροπή δεν έρχονται σε αντίθεση με τις πληροφορίες τις οποίες δημοσίευσε το RPII.

Οι πρώτες ύλες υπόκεινται στα μέτρα ασφαλείας Ευρατόμ, στο πλαίσιο των άρθρων 77 και ακολούθως της συνθήκης Ευρατόμ. Πραγματοποιούνται τακτικές επιθεωρήσεις προκειμένου να επιβεβαιωθεί ότι οι δηλωθείσες ποσότητες πυρηνικών υλικών δεν χρησιμοποιούνται για άλλους σκοπούς από αυτούς που επίσημα αναφέρονται.

Βάσει του άρθρου 86 της συνθήκης Ευρατόμ, τα ειδικά σχάσιμα υλικά, συμπεριλαμβανομένου του πλουτωνίου 239 και του εμπλουτισμένου ουρανίου, υπό μορφή ουρανίου 235, αποτελούν ιδιοκτησία της Κοινότητας. Ωστόσο, σύμφωνα με το άρθρο 87, τα κράτη μέλη, τα φυσικά άτομα ή οι επιχειρήσεις, έχουν το απαράφρακτο δικαίωμα να χρησιμοποιούν και να καταναλώνουν ειδικά σχάσιμα υλικά τα οποία απέκτησαν νομίμως.
ΓΡΑΠΤΗ ΕΡΩΤΗΣΗ E-3071/95 υποβολή: Amedeo Amadeo (NI) προς την Επιτροπή (20 Νοεμβρίου 1995)

Θέμα: Κονδύλια για τη Λομβαρδία, το Πιεμόντε, τη Λιγυρία και την Κοιλάδα της Αόστας

Μετά από την πολεμική που τον τελευταίο καιρό εμφανίστηκε σε πολλά έντυπα του ιταλικού τύπου όσον αφορά τα περιφερειακά Διαρθρωτικά Ταμεία, τη χρήση τους, το ύψος τους, συχνά τη μη δυνατότητα ορισμένων περιφερειών να περιληφθούν σε αυτά, τις αμφιβολίες γύρω από τη χορήγησή τους σε ορισμένες περιπτώσεις, κλπ... Ερωτάται η Επιτροπή εάν είναι σε θέση να δώσει πληροφορίες σχετικά με τη χορήγηση κονδυλίων στη Λομβαρδία, το Πιεμόντε, τη Λιγυρία και την Κοιλάδα της Αόστας κατά τη δεκαετία από 1/1/85 έως 31/12/94 αναφέροντας, εαν είναι δυνατόν, και την κατανομή τους για κάθε έτος χωριστά.

Συμπληρωματική απάντηση της κ. Wulf-Mathies εξ ονόματος της Επιτροπής (6 Μαΐου 1996)

Τα κονδύλια που χορηγήθηκαν δυνάμει των διαρθρωτικών ταμείων στη Λομβαρδία, το Πεδεμόντιο, τη Λιγουρία και την Val d'Aoste κατά τη διάρκεια των τελευταίων ετών έχει διαβιβαστεί λεπτομερώς απευθείας το Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου.

Είναι σκόπιμο να υπενθυμιστεί ότι κατά τη διάρκεια των ετών 1985-1988 οι περιοχές αυτές επωφελήθηκαν από ορισμένα προγράμματα εκτός ποσοστώσεων όπως συνέβη με τον τομέα της κλωστοϋφαντουργίας, της βιομηχανίας άνθρακα και χάλυβα, της ναυπηγικής βιομηχανίας. Από το 1989 μετά από τη μεταρρύθμιση των διαρθρωτικών ταμείων ορισμένες ζώνες από τις περιοχές αυτές είναι επιλέξιμες, πέρα από τους στόχους 3, 4 και 5α, στους στόχους 2 και 5β.
ΓΡΑΠΤΗ ΕΡΩΤΗΣΗ E-3538/95 υποβολή: Carmen Fraga Estιvez (PPE) προς την Επιτροπή (3 Iανουαρίου 1996)

Θέμα: Διακήρυξη του Παναμά

Στις 4 Οκτωβρίου 1995 οι κυβερνήσεις της Γαλλίας και της Ισπανίας, από κοινού με τις κυβερνήσεις διαφόρων τρίτων χωρών, υποστήριξαν τη «Διακήρυξη του Παναμά», συμφωνία η οποία μπορεί να οδηγήσει στην άρση εκ μέρους ορισμένων χωρών - μεταξύ των οποίων και οι ΗΠΑ - της απαγόρευσης των εισαγωγών τόννου που έχει αλιευθεί με κυκλωτικά δίχτυα, μέθοδοι που προκαλεί τη θανάτωση δελφινιών στους αντίστοιχους ιχθυοτόπους. Έχοντας υπόψη ότι η Γαλλία και η Ισπανία έθεσαν ως όρο για την υπογραφή της Διακήρυξης την τήρηση της κοινοτικής νομοθεσίας για τον τομέα της αλιείας, ερωτάται η Επιτροπή: Ποια θα είναι η επίσημη θέση της Επιτροπής έναντι της Διακήρυξης του Παναμά»;

Aπάντηση της κας Bonino εξ ονόματος της Επιτροπής (19 Φεβρουαρίου 1996)

Η Επιτροπή γνωρίζει ότι η αλιεία τόνου με κυκλικά δίχτυα εγκυμονεί τον κίνδυνο παρεπιμπτόντων αλιευμάτων δελφινιών. Για το λόγο αυτό η Επιτροπή πρότεινε κατά το 1992 την τροποποίηση του κανονισμού 3094/86 ((Κανονισμός (ΕΟΚ) αριθ. 3094/86 Συμβουλίου της 7ης Οκτωβρίου 1986 για τη θέσπιση ορισμένων τεχνικών μέτρων με σκοπό τη διατήρηση των αλιευτικών πόρων - ΕΕ αριθ. L 288 της 11.10.1986. )) έτσι ώστε να απαγορευθεί στα κοινοτικά σκάφη να φέρουν κυκλικά δίχτυα στους ιχθυότοπους όπου υπάρχουν ομάδες δελφινιών (άρθρο 9.17 του προαναφερθέντος κανονισμού).

Η Δήλωση του Παναμά συμφωνήθηκε στο πλαίσιο της Διαμερικανικής Επιτροπής Τροπικού Τόνου (ΙΑΤΤC) της οποία η Γαλλία αποτελεί πλήρες μέλος και η Ισπανία έχει το καθεστώς του παρατηρητή. Η Κοινότητα δεν είναι μέλος.

Μέχρι σήμερα, όσον αφορά την υπογραφή της δήλωσης του Παναμά η Επιτροπή θεωρεί ότι δεν υπάρχει ασυμβίβαστο μεταξύ των κανόνων της ΙΑΤΤC για τα παρεπίμπτοντα αλιεύματα δελφινιών και του άρθρου 9.17 του κανονισμού.

Εντούτοις, η Επιτροπή απευθύνθηκε στα ενδιαφερόμενα κράτη μέλη ζητώντας περαιτέρω στοιχεία και λαμβάνοντας υπόψη την αρμοδιότητα της Κοινότητας σε θέματα εμπορίου και αλιείας.
ΓΡΑΠΤΗ ΕΡΩΤΗΣΗ E-3311/95 υποβολή: Marie-France Stirbois (NI) προς το (9 Δεκεμβρίου 1995)

Θέμα: Κατάσταση των οστρεοκαλλιεργητών έναντι της ευρωπαϊκής κανονιστικής ρύθμισης

Αληθεύει ότι μία κανονιστική ρύθμιση σχετικά με τις εγκαταστάσεις στις οποίες οι οστρεοκαλλιεργητές παραλαμβάνουν και αποθηκεύουν τα στρείδια, επιβάλλει την αποθήκευση σε κτίρια κατασκευασμένα από συμπαγή υλικά και εξαιρεί κάθε είδους ξύλινη κατασκευή;

Αληθεύει ότι μία κανονιστική ρύθμιση υποχρεώνει τους οστρεοκαλλιεργητές να μην παραχωρούν τις εγκαταστάσεις της εκμετάλλευσής τους παρά μόνον σε ήδη εγκατεστημένους οστρεοκαλλιεργητές;

Απάντηση (20 Μαΐου 1996)

Το Συμβούλιο, στις 15 Ιουλίου 1991, εξέδωσε την οδηγία 91/492/ΕΟΚ ((ΕΕ L 268 της 24.09.1991, σελ. 1. )) περί καθορισμού των υγειονομικών κανόνων οι οποίοι διέπουν την παραγωγή και τη διάθεση στην αγορά ζώντων διθύρων μαλακίων.

Η οδηγία αυτή, ισχύουσα από την 1η Ιανουαρίου 1993, προβλέπει ότι τα στρείδια και άλλα οστρακοειδή διατίθενται στην αγορά από κέντρα αποστολής τα οποία έχουν εγκρίνει οι αρμόδιες αρχές των κρατών μελών.

Για προφανείς λόγους δημόσιας υγείας, οι απαιτήσεις έγκρισης αυτών των κέντρων, που καθορίζονται στο κεφάλαιο IV του παραρτήματος της οδηγίας, στο σημείο Ι, 1, α), είναι να διαθέτουν αυτά τα κέντρα αποστολής στους χώρους όπου γίνεται χειρισμός ή αποθήκευση των μαλακίων "ανθεκτικά κτίρια ή εγκαταστάσεις, κατάληλα σχεδιασμένα και συντηρημένα ώστε να απογεύγεται η μόλυνση ζώντων διθύρων μαλακίων από οποιοδήποτε είδος αποβλήτων, ακαθάρτου ύδατος, αναθυμιάσεων ή ρύπου από την παρουσία τρωκτικών ή άλλων ζώων".

Συνεπώς, οι διατάξεις της οδηγίας απαιτούν ανθεκτικά κτίρια ή εγκαταστάσεις που να καθαρίζονται εύκολα, αλλά αφήνουν στα κράτη μέλη τη φροντίδα να καθοίσουν τη φύση των υλικών που πρέπει να χρησιμοποιούνται για την κατασκευή των κέντρων αποστολής, εφόσον βέβαια τηρούνται οι προϋποθέσεις που επιβάλλει η οδηγία.

Εξάλλου, οι προϋποθέσεις παραχώρησης των επαγγελματικών χώρων των οστρεοκαλλιεργητών καθορίζονται αποκλειστικά από το εθνικό δίκαιο και δεν υπόκεινται σε καμμία κοινοτική ρύθμιση.
ΓΡΑΠΤΗ ΕΡΩΤΗΣΗ E-3635/95 υποβολή: Graham Mather (PPE) προς την Επιτροπή (12 Iανουαρίου 1996)

Θέμα: Άρθρα που περιλαμβάνονται στις συνθήκες περί προσχωρήσεως της Ισπανίας και της Πορτογαλίας και αφορούν τα φάρμακα

Το άρθρο 47 της Συνθήκης περί προσχωρήσεως της Ισπανίας και το άρθρο 209 της Συνθήκης περί προσχωρήσεως της Πορτογαλίας ήσαν μεταβατικά μέτρα για τις εισαγωγές φαρμάκων. Σύμφωνα με τα άρθρα αυτά οι εισαγωγείς εκτός Ισπανίας και Πορτογαλίας δεν μπορούσαν να διαθέτουν στην αγορά χαμηλότερου κόστους φαρμακευτικά προϊόντα που προέρχονταν από τις δύο αυτές χώρες. Η ισχύς αυτών των δύο μέτρων έληξε εφέτος.

Σε συνάρτηση με τη λήξη ισχύος των μεταβατικών διατάξεων που περιλαμβάνονται στα άρθρα 47 και 209 εγείρονται ορισμένες ανησυχίες και προβληματισμοί. Καλείται η Επιτροπή να απαντήσει στα ακόλουθα ερωτήματα.

1. Γνωρίζει η Επιτροπή ότι η αγορά ορισμένων προϊόντων πολυεθνικών φαρμακευτικών εταιρειών καθίσταται συνεχώς δυσχερέστερη στην Ισπανία ή την Πορτογαλία;

2. Πιστεύει η Επιτροπή ότι τα προϊόντα αυτά κατακρατούνται σκόπιμα ή διατίθενται σε περιορισμένες ποσότητες;

3. Προτίθεται η Επιτροπή να αναλάβει δράση εις βάρος κάθε προσπάθειας στρέβλωσης και ελέγχου των εθνικών αγορών που έχει ως στόχο να παρεμποδίσει τη λειτουργία της ενιαίας ευρωπαϊκής αγοράς στο φαρμακευτικό τομέα;

Απάντηση του κ. Van Miert εξ ονόματος της Επιτροπής (21 Μαρτίου 1996)

1. Με απόφαση της 20ης Δεκεμβρίου 1995, η Επιτροπή απέρριψε τις αιτήσεις του Βελγίου, της Δανίας, της Γερμανίας, της Ιρλανδίας, της Αυστρίας και του Ηνωμένου Βασιλείου για παράταση της ισχύος των μεταβατικών μέτρων που προβλέπονται στο άρθρο 47 της συνθήκης προσχώρησης της Ισπανίας και στο άρθρο 209 της συνθήκης προσχώρησης της Πορτογαλίας. Οι αιτήσεις αυτές βασιζόταν στο άρθρο 379 των συνθηκών προσχώρησης.

Μετά από την απόρριψη αυτή, οι παράλληλοι εισαγωγείς των φαρμακευτικών προϊόντων ενημέρωσαν την Επιτροπή ότι, αν και οι εμπορικές συναλλαγές ελευθερώθηκαν μετά από τη λήξη των μεταβατικών μέτρων, εξακολουθούσαν να αντιμετωπίζουν προβλήματα εφοδιασμού για ορισμένα φαρμακευτικά προϊόντα στην Ισπανία και στην Πορτογαλία, με σκοπό την επανεξαγωγή τους σε άλλα κράτη μέλη.

2. Η Επιτροπή ερευνά την περίοδο αυτή εάν τα προαναφερθέντα προβλήματα προκύπτουν από την εφαρμογή περιοριστικών πρακτικών οι οποίες είναι παράνομες σύμφωνα με τα άρθρα 85 και 86 της Συνθήκης ΕΚ.

3. Στο βαθμό που τα αποδεικτικά στοιχεία είναι επαρκή ώστε να δικαιολογούν παρέμβαση, η Επιτροπή θα λάβει, δυνάμει της Συνθήκης ΕΚ, τα ενδεδειγμένα μέτρα για την εξάλειψη των αδικαιολόγητων φραγμών στην ελεύθερη κυκλοφορία φαρμακευτικών προϊόντων.
ΓΡΑΠΤΗ ΕΡΩΤΗΣΗ E-3324/95 υποβολή: Jesϊs Cabezσn Alonso (PSE) προς το (3 Iανουαρίου 1996)

Θέμα: ΟΗΕ και αυτόχθονες λαοί

Γνωρίζει το Συμβούλιο εάν η τελική έκθεση της ομάδας εργασίας που συνέστησε ο ΟΗΕ για τα δικαιώματα των αυτόχθονων λαών, που εκπονήθηκε ύστερα από έτη μελετών και διαβουλεύσεων, θα συμπεριληφθεί στην ημερήσια διάταξη της προσεχούς Γενικής Συνέλευσης του ΟΗΕ;

Απάντηση (20 Μαΐου 1996)

1. Το τελικό έγγραφο στο οποίο αναφέρεται ο αξιότιμος κ. βουλευτής καταρτίστηκε από ομάδα ανεξαρτήτων εμπειρογνωμόνων που υπάγονται στην Υπο-επιτροπή Ανθρωπίνων Δικαιωμάτων. Οι εργασίες αυτής της ομάδας εμπειρογνωμόνων δεν δεσμεύουν τις κυβερνήσεις.

2. Λόγω του αυξανόμενου ενδιαφέροντος της διεθνούς κοινότητας για το πρόβλημα των αυτοχθόνων πληθυσμών, η Επιτροπή Ανθρωπίνων Δικαιωμάτων του ΟΗΕ (ΕΑΔ/ΟΗΕ) αποφάσισε, κατά την ετήσια σύνοδό της του 1995, να συστήσει διακυβερνητική ομάδα εργασίας με στόχο τη διεξοδική εξέταση, μεταξύ κρατών, του θέματος των ανθρωπίνων δικαιωμάτων των αυτόχθονων πληθυσμών. Η εν λόγω διακυβερνητική ομάδα εργασίας πραγματοποίησε μια πρώτη σύνοδο στη Γενεύη το Νοέμβριο 1995 και συμφώνησε να χρησιμοποιήσει το έγγραφο των ανεξάρτητων εμπειρογνωμόνων ως βάση των εργασιών της. Μια ενδιάμεση έκθεση θα παρουσιαστεί στην ετήσια σύνοδο της ΕΑΔ της 18ης Μαρτίου/26ης Απριλίου 1996, η οποία θα πρέπει να αποφανθεί για το ρυθμό και το χρονοδιάγραμμα της συνέχισης των εργασιών της διακυβερνητικής ομάδας.

Η Γενική Συνέλευση του ΟΗΕ θα μπορεί να επιληφθεί του θέματος μόνο μετά την πραγματοποίηση επαρκούς προόδου στις περίπλοκες εργασίες που έχουν αρχίσει στα πλαίσια της ομάδας εργασίας και της ΕΑΔ/ΟΗΕ, ούτως ώστε να μπορέσει η ΕΑΔ να υποβάλει, μέσω της ECOSOC, συστάσεις στη Γενική Συνέλευση.
ΓΡΑΠΤΗ ΕΡΩΤΗΣΗ E-2867/95 υποβολή: Lissy Grφner (PSE) προς το (26 Οκτωβρίου 1995)

Θέμα: Κατάσταση στο Ευρωπαϊκό Σχολείο Βρυξέλλες ΙΙ - στο Woluwe

H επιθεώρηση που πραγματοποιήθηκε στα Ευρωπαϊκά Σχολεία Βρυξέλλες ΙΙ, στο Woluwe, από την αρμόδια υπηρεσία της πυροσβεστικής της Κοινότητος Woluwe St. Lambert στις 4 Ιουλίου 1995 διαπίστωσε ανεπαρκείς κανόνες ασφαλείας για τα κτήρια δευτεροβάθμιας και πρωτοβάθμιας εκπαίδευσης και μεταξύ άλλων μία υπερπλήρωση μέχρι 100% (έως 420 άτομα πέραν του ορίου ανά όροφο στο κτήριο της δευτεροβάθμιας και έως 120 άτομα πέραν του ορίου ανά όροφο στο κτήριο της πρωτοβάθμιας εκπαίδευσης).

1. Ποιός ευθύνεται σχετικά, και ποιός λαμβάνει αποφάσεις στην Ευρωπαϊκή Ένωση σχετικά με την επάνδρωση και χρήση των σχολικών κτηρίων (αριθμός των μαθητών, αριθμός των τάξεων, κλάδοι γλωσσών) και ποιό θεσμικό όργανο έχει την νομική ευθύνη για την τήρηση των κανόνων ασφαλείας;

2. Σε ποιό βαθμό λαμβάνονται πολιτικές αποφάσεις από Ευρωπαϊκά Όργανα (π.χ. Ανώτατο Συμβούλιο) σε συμφωνία με τις αρμόδιες αρχές όσον αφορά την τήρηση των προτύπων ασφαλείας στα σχολεία και υπάρχουν δεσμευτικοί νομικοί κανόνες ασφαλείας; εάν ναί ποιοί;

3. Ποιός φέρει την νομική ευθύνη σε περίπτωση μοιραίων συνεπειών λόγω ανεπαρκών προδιαγραφών ασφαλείας;

4. Σε ποιά δημοκρατική, πολιτική αρχή ελέγχου υπόκειται το Ανώτατο Συμβούλιο των Σχολείων (Conseil Supιrieur) ως όργανο το οποίο λαμβάνει τις σχετικές αποφάσεις στα Ευρωπαϊκά Σχολεία;

Απάντηση 20 Μαΐου 1996)

Τη Σύμβαση για το καταστατικό του Ευρωπαϊκού σχολείου, η οποία υπογράφηκε στις 12 Απριλίου 1957 από τα ιδρυτικά κράτη μέλη της Κοινότητας, καθώς και τα πρωτόκολλα που καταρτίστηκαν βάσει αυτού του καταστατικού την εφαρμόζει το Ανώτατο Συμβούλιο των ευρωπαϊκών σχολείων.

Το όργανο αυτό λαμβάνει τις αναγκαίες αποφάσεις για την καλή λειτουργία των σχολείων, και στην περίπτωση των ευρωπαϊκών σχολείων που ευρίσκονται στο Βέλγιο, διαπραγματεύεται, σύμφωνα με το άρθρο 28 του καταστατικού, κάθε επιπλέον συμφωνία με την κυβέρνηση της χώρας αυτής ώστε να διασφαλίζονται οι καλύτερες υλικές και άυλες προϋποθέσεις για τη λειτουργία αυτών των σχολείων. Οι συνομιλίες αυτές θα πρέπει να καταλήξουν, συντόμως, σε ικανοποιητική λύση για όλα τα μέρη.

Την Κοινότητα στο Ανώτατο Συμβούλιο καθώς επίσης και στο διοικητικό συμβούλιο του κάθε σχολείου αντιπροσωπεύει η Επιτροπή, και τα ζητήματα που αφορούν τη λειτουργία του σχολείου του Woluwι θα πρέπει να υποβάλλονται σ αυτήν.
ΓΡΑΠΤΗ ΕΡΩΤΗΣΗ E-3598/95 υποβολή: Μιχαήλ Παπαγιαννάκης (GUE/NGL) προς το (12 Iανουαρίου 1996)

Θέμα: Ευρωπαϊκό πρόγραμμα ενεργειών υπέρ των ηλικιωμένων

Το Συμβούλιο «Κοινωνικών Υποθέσεων» στις 05/12/95 όχι μόνον απέτυχε να εγκρίνει το ευρωπαϊκό πρόγραμμα ενεργειών υπέρ των ηλικιωμένων αλλά επιπλέον η αντιπροσωπεία της Γερμανίας δήλωσε ότι το πρόγραμμα αυτό «δεν θα γίνει ποτέ δεκτό».

Δεδομένου ότι:

- το σχετικό πρόγραμμα είναι και το μοναδικό που υπάρχει γι' αυτήν την κατηγορία πληθυσμού της ΕΕ,

- τα Ηνωμένα Έθνη χαρακτήρισαν το 1999 ως Διεθνές Έτος των Ηλικιωμένων και η ΕΕ θα συνεργαστεί με τους αρμόδιους φορείς των ΗΕ για να αναπτύξει συγκεκριμένες δραστηριότητες επ' ευκαιρία του έτους αυτού, και κατά συνέπεια ένα κοινοτικό πρόγραμμα ενεργειών υπέρ των ηλικιωμένων είναι αναγκαίο,

- η Επιτροπή την 1η Μαρτίου 1995, ενέκρινε πρόταση για απόφαση κοινοτικής υποστήριξης των ενεργειών υπέρ των ηλικιωμένων ατόμων,

Ερωτάται το Συμβούλιο:

1. εάν κρίνει ότι το πρώτο πρόγραμμα δράσης και ιδιαίτερα το Ευρωπαϊκό Έτος των Ηλικιωμένων, απέδειξε την αξία των κοινοτικών δράσεων υπέρ των ηλικιωμένων, και αν ναι, πώς σκοπεύει να δοθεί δημιουργική συνέχεια σ' αυτήν την κοινοτική πρωτοβουλία;

2. αν θεωρεί άνευ σημασίας και περιττό ένα πρόγραμμα ενεργειών που συμβάλλει στην εφαρμογή των συστάσεων του ιδίου του Συμβουλίου σχετικά με τη σύγκλιση των στόχων και της πολιτικής στον τομέα της κοινωνικής προστασίας; και

3. με ποιό σκεπτικό απέρριψε το πρόγραμμα ενεργειών υπέρ των ηλικιωμένων, τη στιγμή που οι κοινωνικοδημογραφικές εξελίξεις ενισχύουν ακόμη περισσότερο την ανάγκη για μια ευρωπαϊκή παρέμβαση;

Απάντηση (20 Μαΐου 1996)

Το Συμβούλιο (Εργασία και Κοινωνικές Υποθέσεις) της 5ης Δεκεμβρίου 1995 επανεξέτασε την πρόταση απόφασης για κοινοτική υποστήριξη δράσεων υπέρ των ηλικιωμένων ατόμων. Με την ευκαιρία αυτή διαπιστώθηκε ότι εξακολουθεί να μην υφίσταται η ομοφωνία που απαιτείται για την έγκριση τησ απόφασης
ΓΡΑΠΤΗ ΕΡΩΤΗΣΗ E-3612/95 υποβολή: Jean-Yves Le Gallou (NI) προς την Επιτροπή (12 Iανουαρίου 1996)

Θέμα: Κοινοτικές επιχορηγήσεις προς ενώσεις, ΜΚΟ και διάφορους οργανισμούς

Όσον αφορά το νέο κονδύλιο Β3-1010 (Νεότητα για την Ευρώπη ΙΙ), μπορεί η Ευρωπαϊκή Επιτροπή να μου γνωστοποιήσει πλήρη κατάλογο των ενώσεων ή οργανισμών που λαμβάνουν κοινοτικές επιχορηγήσεις, καθώς και το ακριβές ποσό των επιχορηγήσεων αυτών κατά το τελευταίο οικονομικό έτος που έχει κλείσει;

Συμπληρωματική Κοινή απάντηση του κας Cresson εξ ονόματος της Επιτροπής στις γραπτές ερωτήσεις E-3611/95 και E-3612/95 (29 Μαρτίου 1996)

Στις συγκεντρωμένες ενέργειες, από τα 473 σχέδια που συμμετείχαν 344 δικαιούχοι στους οποίους χορηγήθηκε ποσό επιδοτήσεων 6,7 εκατ. ECU. Αυτά τα σχέδια ήταν σχετικά με ενέργειες πρωτοβουλίας για νέους (Δράση Α.ΙΙ.1), περίοδος άσκησης προαιρετικής υπηρεσίας (Δράση Α.ΙΙ.2), ευρωπαϊκή συνεργασία μεταξύ δομών των κατάρτισης εκπαιδευτών νεολαίας (Δράση Β.ΙΙ.), ανταλλαγές με τρίτες χώρες (Δράση Δ), πληροφόρηση των νέων (Δράση Ε.Ι.), καθώς και πολυμερείς ενέργειες των ευρωπαϊκών οργανώσεων νεολαίας ((Ο κατάλογος διαβιβάστηκε απευθείας στον κ. βοθλευτή και στη Γενική Γραμματεία τοθ Κοινβοβουλίου. )). Χορηγήθηκε ποσό 264.321 ECU σε 15 σχέδια συνεργασίας μεταξύ δομών νεολαίας των κρατών μελών και 557.814 ECU στο σχέδιο Eurodesk, διακρατικό δίκτυο πληροφόρησης νέων.

Στις αποκεντρωμένες ενέργειες, χορηγήθηκαν 2,5 εκατ. ECU στα εθνικά γραφεία για την λειτουργία τους και για τα απαραίτητα συνοδευτικά μέτρα στην εφαρμογή του προγράμματος (έναρξη του προγράμματος στα διάφορα κράτη μέλη, θεματικές συνεδριάσεις). Τα εθνικά γραφεία έλαβαν με απευθείας διαχείρηση 12,4 εκατ. ECU για τις ενέργειες ενδοκοινοτικών ανταλλαγών νέων Δράση Α.Ι) και υποστήριξη αλλά και κατάρτιση εκπαιδευτών που συνδέονται με τις ανταλλαγές (Δράση Β.Ι), πιστώσεις για τις οποίες, μέχρι τις 31 Μαΐου 1996 είχαν οριστικοποιηθεί οι εκθέσεις εκτέλεσης τους στην Επιτροπή. Η Επιτροπή δεν διαθέτει ακόμα τους καταλόγους των επιδοτούμενων σχεδίων ανά κράτος μέλος.